इसलिए सामाजिक जीवन में बुराई को देखते हुये, बुराई के बीच रहते हुये भी हमें निराशावादी नहीं होना चाहिए या बुराई में लिप्‍त नहीं होना चाहिए । यहाँ श्रीरामचरितमानस के एक पात्र श्री विभिषण जी का उदाहरण सटिक बैठता है । बुराईयों के बीच रहकर भी धर्म के पथ पर चलने के कारण वे प्रभु के प्रिय बने और अखण्‍ड लंका का राज्‍य प्राप्‍त किया । चाहते तो विभिषण जी भी कुम्‍भकरण की तरह बुराई (रावण) का साथ दे सकते थे । विभिषण जी की अग्नि परीक्षा तब थी जब सब कुछ जानने वाले प्रभु ने लीला में उनसे रावण को मारने का भेद पुछा और बिना संकोच विभिषण जी ने रावण के नाभी में अमृत होने का रहस्‍य बताया । विभिषण जी जानते थे कि यह रहस्‍य बताने के बाद रावण की मृत्यु निश्‍चित है । पर उन्‍होंने बताया और वह भी बेहिचक । प्रभु ने सब कुछ जानते हुये भी परीक्षा लेने हेतु पुछा था । अधर्म का साथ न देकर धर्म का साथ देने की यह सबसे बड़ी परीक्षा थी और विभिषण जी उर्त्‍तीण हुये । यही कारण था की वे सदैव प्रभु के प्रिय बने रहे । बुराई का, अधर्म का साथ देते तो विभिषण जी की गति भी कुम्‍भकरण, मेघनाथ की तरह होती । अच्‍छाई का, धर्म का साथ दिया तो लंकापति बन गये ।